**2. velikonočna - bela - nedelja, nedelja Božjega usmiljenja – leto B**

Predlog za oblikovanje molitve v družini

Razmislek o temi ([*Jn 20,19-31*](https://www.biblija.net/biblija.cgi?id13=1&pos=0&set=2&l=sl&m=Jn%2020%2C19-31)):

Drugo velikonočno nedeljo že od nekdaj imenujemo »bela nedelja«. S tem imenom ohranjamo starodavni pomen te nedelje, ko so katehumeni, ki so na velikonočno vigilijo prejeli belo oblačilo v znamenje izbrisanih grehov pri krstu, prinašali svoja oblačila nazaj. Nato so se dejavno vključili v občestvo Cerkve ter postali člani posameznih pastoralnih skupin. Obdobje med velikonočno vigilijo in drugo velikonočno nedeljo imenujemo tudi mistagoško obdobje katehumenata. V tem tednu so namreč novokrščenci obiskovali mistagoške kateheze, pri katerih so premišljevali o skrivnostih, v katere so bili uvedeni s prejemom zakramentov uvajanja.

Leta 2000 je sveti papež Janez Pavel II. to nedeljo razglasil za nedeljo Božjega usmiljenja. Pri tem se je oprl na javno razodetje, posebej na Božjo besedo te nedelje, ki nazorno govori o Božjem usmiljenju, povod pa je bilo Jezusovo razodetje poljski sestri Favstini: »Hči moja, govori vsemu svetu o mojem neizmernem usmiljenju. Hočem, da je praznik Božjega usmiljenja zatočišče vseh duš, pribežališče vseh grešnikov. Ta dan bom razodel polnost svojega usmiljenja. Kdor bo ta dan opravil sveto spoved in prejel sveto obhajilo, bo dobil popolno odpuščanje grehov in kazni za grehe. Naj se nihče ne boji priti k meni, čeprav so njegovi grehi še tako veliki. Hočem, da praznik mojega usmiljenja slovesno obhajate prvo nedeljo po veliki noči. Povej ranjenim ljudem, da se morajo zateči k mojemu usmiljenemu Srcu in dal jim bom svoj mir. Preden pridem kot pravičen sodnik, pridem kot kralj usmiljenja. Kdor zavrne moje usmiljenje, se sam obsodi.«

Predlagane pesmi: velikonočne – tiste, ki jih člani družine posebej radi pojejo. Pojejo lahko na začetku, koncu in če želijo tudi med samo molitvijo.

Iztočnice za pogovor:

> Ko slišim besedo »usmiljenje«, pomislim na ...

> Usmiljenje najbolj pričakujem od ...

> Ko sem usmiljen, se počutim ...

Oblikovanje prostora in potrebni pripomočki:

Člani družine sedijo v družinskem molitvenem kotičku ali so zbrani pri pospravljeni družinski mizi. Na sredini sta Sveto pismo in sveča. Pri strani listi A4 in suhe barvice.

Predlog za potek družinske molitve:

Eden od staršev naredi znamenje križa in povabi k branju evangeljskega odlomka. Prebere lahko prostovoljec ali nekdo, ki ga skupaj določijo. Po prebranem so vsi za nekaj trenutkov tiho in premišljujejo o tem, kar so slišali. Nato eden od staršev povabi k izmenjavi tistih stavkov iz evangelija, ki so družinskim članom posebej pomembni. Izbranih stavkov ali dogodkov ne komentirajo.

Nato starša razložita (povzameta) sporočilo obeh imen današnje nedelje in povabi k pogovoru ob iztočnicah zgoraj.

Dejavnost:

Vsak član družine nariše prizor, ko je doživel usmiljenje doma ali v šoli ali v službi. Narisano predstavite drug drugemu in posamezni sliki najdite skupen naslov.

Zaključijo s pesmijo in skupnim znamenjem križa.